Бер сәгать йокы югалды

	Бу ялларда гадәттәгечә сә­гать телләрен кышкы вакытка күчерергә туры килмәячәк. Моннан ары ел дә­вамында җәйге вакыт буенча яшәячәкбез. Белгечләр әйтүенчә, “мәңгелек җәй” шактый кыенлыклар китереп чыгарырга мөмкин.	  “Левада” үзәге үткәргән сораштырудан күренгәнчә, россиялеләрнең 63 проценты сә­гать телләрен күчермәүне хуплаган. Тик кайсы вакытта яшәргә телисез, дигән сорауга фи­керләр төрле. Респондентларның дүрттән бере кышкы вакытны сайлаган. Сораштыруда катна­шучыларның 40 процентына исә – барыбер. “Иң мөһиме – сәгать телләрен күчереп башны бутамагыз”, – ди алар. Болай фикер йөртү­челәрнең теләге чынга ашты – Россиядә 30 елдан бирле дә­вам иткән сәгать телләрен кү­черүгә нокта куйдылар.   Хәзер Мәскәү һәм илнең Европа өлеше астрономик вакыттан тагын бер сәгатькә ераклашты. Шуңа күрә бу төбәкләрдә яшәүчеләргә яңа вакытка күне­гергә туры киләчәк, ди белгеч­ләр. География фәннәре докторы Алексей Скопин сүзләренә караганда, җәйге вакытта калу – зур хата. “Алдагы еллардан аермалы буларак, хә­зер иртәләрен караңгы булачак. Шуңа күрә йокыдан уяну авырлаша. Иртән эшкә җыенганда электр утын да күбрәк сарыф итәргә туры киләчәк”, – дигән ул. Бел­гечләр бала­ларның сә­ламәтлеге өчен дә борчыла. “Балалар астрономик сә­гать буенча яши. Сабыйларны болай да иртән йокыдан уятуы авыр. Хәзер исә аларга тагын бер сәгатькә ир­тәрәк торырга туры киләчәк. Нәтиҗәдә, кыш буе балаларның йокысы туймаячак”, – ди Гло­бальләшү һәм социаль хәрә­кәтләр институты директоры Борис Кагарлицкий.   Әмма күпчелек бер вакыт буенча гына яшәү яклы. “Беренче атнасында бераз авыррак булачак, әлбәттә. Әмма аннары бар да рәтләнәчәк. Аның каравы, тәү­лекнең якты вакыты тагын бер сәгатькә озыная”, – ди белгечләр. 

Ватаным Татарстан

	№ 213-214 | 28.10.2011	


